16.8.2016. | Vijesti

Dinamo - Salzburg:

Borbeni Dinamo odigrao 1:1 sa Salzburgom

Liga prvaka, play-off, prva utakmica

16.8.2016., stadion Maksimir

GNK Dinamo – FC Salzburg 1:1 (0:0)

Suci: Tasos Sidiropoulos (Grčka), Damianos Efthimiadis, Polychronis Kostaras, Lazaros Dimitriadis (Grčka)

Gledatelja: 15324

Dinamo: Eduardo - Stojanović, Sigali, Benković, Matel – Knežević (od 57. Pavičić), Jonas – Soudani, Rog, Antolić (od 65. Ćorić) – Fernandes

Salzburg: Walke - Schwegler, Ćaleta-Car, Hinteregger, Ulmer - Lazaro, Laimer, Bernardo, Berisha – Soriano (od 62. Gulbrandsen) , Wanderson

Žuti kartoni: Ćaleta-Car (27.), Sigali (37.), Hinteregger (73.)

Strijelci: 0:1 Lazaro (59.), 1:1 Rog (76.) 11m

Nakon lijepog pozitivnog niza u prvenstvu (2:0 protiv Cibalije, 4:0 protiv Hajduka i 2:1 protiv Intera iz Zaprešića), Modri su imali na Maksimiru jedan od najvećih ispita sezone – prvu utakmicu play-offa Lige prvaka protiv Salzburga. Momčad trenera Zlatka Kranjčara pokazala je dobru i borbenu igru te je upisala 1:1 s austrijskim prvakom. Strijelac je za Dinamo s bijele točke bio Marko Rog.

Modri su od prve minute igrali čvrsto, tvrdo i prema naprijed, kao što je trener Kranjčar najavio na konferenciji dan uoči utakmice. Na golu je bio Eduardo, na stranama su igrali Stojanović i Matel, dok su sredinu čuvali Sigali i Benković. Ispred njih mjesto su dobili Antolić i Jonas. Vezni red činili su od prve minute Antolić i Soudani na stranama te Rog u sredini, dok je špicu igrao Fernandes.

Već od samog početka utakmice obje su momčadi krenule prema naprijed i tražile svoju priliku za pogodak. Prvu najbolju priliku na utakmici Dinamo je imao u 22. minuti kada je Fernandes pucao iskosa s desne strane s nekih 11 metara, ali je lopta otišla pokraj desne vratnice. I gosti su imali dobru priliku u 30. kada je Hinteregger iz blizine pokušao glavom prevariti Eduarda, ali Dinamov vratar spremno je obranio pokušaj i sačuvao mrežu Modrih.

Dinamo i Salzburg odigrali su 1:1 u prvoj utakmici play-offa Lige prvaka na Maksimiru, a strijelac je za Modre s bijele točke bio Marko Rog. Uzvrat je na rasporedu u srijedu, 24.8., u 20:45h u Salzburgu.

Nekoliko minuta kasnije Rog je imao dobru priliku iz blizine, ali njegov je pokušaj ostao tek u bloku. Dinamo je dominirao kako se bližio kraj prvog poluvremena, a gledali smo borbene Modre koji su jurili po pogodak. Najbolja prilika domaćina bila je ona u 45. minuti kada se Soudani sjurio u kazneni prostor i pucao s desne strane, a vratar Walke jedva je uspio obraniti pokušaj Dinama. Šteta jer bilo bi sjajno i zasluženo da su Modri na odmor otišli uz prednost.

U nastavku utakmice gledali smo i dalje borbeni Dinamo, ali i motivirane goste koji su imali svoje prilike. U 50. minuti Rog je izveo korner s desne strane, loptu poslao na drugu vratnicu gdje je Sigali ipak neprecizno zahvatio loptu. Neiskorištene prilike Dinama, posebno onu iz posljednje minute prvog dijela, gosti su u nastavku kaznili te su u 59. minuti došli u vodstvo kada je na asistenciju Wandersona Lazaro postavio 1:0. I nešto ranije Salzburg je imao dobru priliku za pogodak, ali pokušaj Wandersona iz kaznenog prostora ipak je prošao pokraj gola Modrih.

ROG PRECIZAN S BIJELE TOČKE

Dinamo je pokušavao doći do izjednačenja, ali gosti su istovremeno nastavili napadati. Ipak, u 76. minuti prekršaj Bernarda na Rogu u kaznenom prostoru i opravdani kazneni udarac za Modre koji je sjajni Marko uspješno realizirao i postavio 1:1 za veliko veselje na Maksimiru. Izjednačenje je, uz podršku s tribina, vidno dignulo Modre koji su nastavili prema naprijed tražeći priliku za novi pogodak.

Posljednjih desetak minuta utakmice gledali smo borbu Dinama i Salzburga koji su pod svaku cijenu htjeli preokrenuti rezultat u svoju korist. Vidjeli smo rastrčane momčadi, kontre i zanimljive prilike, ali novih pogodaka nije bilo.

Modri će tako putovati u Austriju na uzvrat play-offa Lige prvaka, 24.8., uz 1:1 s Maksimira.